
Arvamus tubakaseaduse ja riigilõivuseaduse muutmise seaduse eelnõu kohta

Lugupeetud ministeeriumi esindajad
Täname võimaluse eest avaldada arvamust tubakaseaduse ja riigilõivuseaduse muutmise seaduse eelnõu kohta.
Reitan Convenience Estonia AS, kes omab Eestis R-Kioski kaubamärki ja müügivõrku, toetab eelnõu eesmärki kaitsta alaealisi ning piirata kontrollimata ja ebaseaduslike tubaka- ja nikotiinitoodete kättesaadavust. Peame põhjendatuks kaugmüügi tõkestamist, rikkujate vastutuse suurendamist ning meetmeid, mis aitavad vältida nikotiinitoodete jõudmist alaealisteni.
Reitan Convenience Estonia ja R-Kiosk on vastutustundlik jaemüüja. Meie müügikohtades rakendatakse vanusekontrolli, töötajaid koolitatakse ning tubaka- ja nikotiinitoodete müügil järgitakse kehtivaid nõudeid ja ka hea kaupleja tava kõikides füüsilistes müügikeskkondades.
Mõistame nikotiinitoodetega seotud rahvaterviseriske ja toetame mõistlikke piiranguid. Samas tekitab meile tõsist muret eelnõuga kavandatav lahendus, mille kohaselt kehtestataks tubakatootega seonduvatele toodetele 4 mg/g nikotiinipiir ning elektrooniliste sigarettide jaoks loodav koostisosade nimekiri laieneks ka teistele nikotiinitoodetele.
Meie hinnangul võib selline muudatus eemaldada legaalsest jaemüügist suure osa praegu müügil olevatest nikotiinipatjadest ning mõjutada seetõttu otseselt seaduslikult tegutsevate jaemüüjate käivet ja müügikohtade majanduslikku tulemust. Meie praeguse turuülevaate põhjal jääb ligikaudu 99% Eesti turul olevatest nikotiinipatjadest vahemikku 6–20 mg/g, mistõttu kavandatav 4 mg/g piir mõjutaks peaaegu kogu tänast sortimenti.
Meie hinnangul tooksid need muudatused kaasa ebaproportsionaalse sekkumise legaalselt ja kontrollitult toimivasse jaemüüki. 

Muudatuse mõju R-Kioski legaalsele ja kontrollitud müügile
R-Kioski müügiandmete kohaselt moodustavad tubakatooted ligikaudu 35% ettevõtte kogukäibest. Nikotiinipadjad moodustasid 2025. aastal omakorda ligikaudu 15% tubakatoodete müügist ehk ligikaudu 5% R-Kioski kogukäibest.
2025. aasta müügiandmete põhjal oli nikotiinipatjade müügimaht R-Kioski Eesti müügikohtades hinnanguliselt 2,5 miljonit eurot aastas. Seega ei oleks kavandatava regulatsiooni puhul tegemist üksikuid tooteid puudutava muudatusega, vaid piirang mõjutaks ettevõtte jaoks majanduslikult olulist ja seni seaduslikult müüdud kontrollitavat tootekategooriat.
R-Kioski valikus olevad 4mg/g nikotiinipatjad moodustavad vaid 0.0012% kogu nikotiinipatjade müügist, kuna madala sisaldusega toodete vastu ei ole turul nõudlust. Praktikas tähendaks muudatus, et peaaegu kogu praegune nikotiinipatjade valik tuleks müügilt eemaldada. Selle tulemusel satuks otseselt ohtu ligikaudu 2,5 miljoni euro suurune aastane müügimaht.
Meie hinnangul ei ole eelnõu ettevalmistamisel piisavalt analüüsitud sellise muudatuse majanduslikku mõju legaalselt tegutsevatele jaemüüjatele. Lisaks vahetule müügitulu vähenemisele mõjutaks muudatus müügikohtade kasumlikkust ning riigile laekuvat käibemaksu ja aktsiisitulu.

Läti kogemus
Reitan Convenience haldab lisaks Eestile ka Lätis Narveseni kaubamärki. Seetõttu on ettevõttel vahetu kogemus sellega, kuidas võrreldavad piirangud mõjutavad legaalset jaemüüki. Reitan Convenience’i Läti müügiandmete kohaselt vähenes nikotiinipatjade kategooria müügitulu pärast piirangute rakendamist üle 90%. Sisuliselt kadus kategooria legaalsest jaemüügist.
Läti kogemus näitab, et 4 mg/g piir ei ole jaemüüja seisukohast väike tootevalikut korrigeeriv muudatus, vaid toob praktikas kaasa terve legaalse tootekategooria peaaegu täieliku kadumise.
Samas ei ole alust eeldada, et tarbijate nõudlus väheneb samas ulatuses kui legaalne müük. Seetõttu kaasneb piiranguga risk, et osa nõudlusest liigub välismaistesse, piiriülestesse või ebaseaduslikesse müügikanalitesse, kus puuduvad Eesti füüsilisele jaemüügile omane vanusekontroll, toodete jälgitavus ja järelevalve.
Läti tegelik müügikogemus tuleks võtta arvesse enne samaväärse piirangu kehtestamist Eestis.

Koostisosade nimekirja kohaldamine
Eelnõu kohaselt laieneks elektrooniliste sigarettide jaoks loodav lubatud koostisosade nimekiri ka teistele nikotiinitoodetele.
Jaemüüja seisukohast on selle lahenduse peamine probleem praktiline mõju: koostisosade nimekirja laiendamine võib muuta nõuetele mittevastavaks suure osa praegu legaalselt turul olevatest nikotiinipatjadest ja muudest nikotiinitoodetest. E-sigarettide vedelikud ja nikotiinipadjad on erineva koostise ja kasutusviisiga tooted ning ühe kategooria jaoks loodud nimekirja laiendamine teisele võib viia toodete turult kõrvaldamiseni mitte nende ohtlikkuse, vaid formaalse sobimatuse tõttu.  
Seetõttu teeme ettepaneku kohaldada elektrooniliste sigarettide jaoks loodavat koostisosade nimekirja üksnes elektrooniliste sigarettide vedelikele. 

R-Kioski ettepanekud
Palume eelnõu menetlemisel:
1. mitte kehtestada nikotiinipatjadele piirangut, mille tulemusel kaob müügilt peaaegu kogu tänane legaalne tootevalik;
2. hinnata enne taolise piirangu kehtestamist selle mõju legaalsete jaemüüjate käibele, müügikohtade kasumlikkusele ning riigi maksu- ja aktsiisitulule;
3. võtta mõjuanalüüsis arvesse Läti kogemust, kus võrreldava piirangu järel vähenes nikotiinipatjade legaalne müük üle 90%;
4. jätta elektrooniliste sigarettide jaoks loodav koostisosade nimekiri kohaldatavaks üksnes e-sigarettide vedelikele;
5. keskenduda esmajärjekorras alaealiste ligipääsu ja ebaseadusliku müügi piiramisele, sealhulgas kaugmüügi tõkestamisele, vanusekontrollile ja rikkujate vastutusele.

Reitan Convenience on valmis kaasa mõtlema ja arutama lahendusi, mis aitaksid tõhusalt piirata alaealiste ligipääsu nikotiinitoodetele, säilitades samal ajal seadusliku ja kontrollitud jaemüügi toimimise. Peame oluliseks, et regulatsioon sünniks koostöös turuosalistega ning tugineks tegelikele turuandmetele ja proportsionaalsele mõjuhinnangule

